Pienimpiin eläkkeisiin, perusturvaan ja lapsilisiin korotuksia 1. tammikuuta 2020 alkaen
5.12.2019 8.39 (päivitetty 18.12.2019 10.12) Pienimpiin eläkkeisiin, perusturvaan ja lapsilisiin korotuksia 1. tammikuuta 2020 alkaen
Pientä eläkettä saavien verorahoitteisiin eläkkeisiin tehdään taso- ja indeksikorotukset. Kansaneläkkeen täysi määrä nousee noin 34 eurolla kuukaudessa ja takuueläkkeen täysi määrä 50 eurolla kuukaudessa. Noin 609 000 eläkeläistä, joiden kokonaiseläke on alle 1 200 - 1 300 euroa kuukaudessa, saa vähintään pienen korotuksen eläkkeeseensä. Perusturvaetuuksiin eli vähimmäismääräiseen kuntoutusrahaan, sairaus- ja vanhempainpäivärahaan sekä työttömyysturvan peruspäivärahaan ja työmarkkinatukeen tehdään tasokorotus. Korotuksen määrä on 20 euroa kuukaudessa. Monilapsisten perheiden lapsilisiä korotetaan 10 eurolla kuukaudessa neljännestä lapsesta alkaen. Lapsilisän yksinhuoltajakorotus nousee 10 eurolla kuukaudessa. Muutos toteutetaan niin, että siitä hyötyvät myös toimeentulotuen varassa olevat perheet. Tästä syytä yksinhuoltajan toimeentulotuen perusosaa korotetaan. Elatustukea korotetaan 7 eurolla kuukaudessa. Elatustukeen tehdään tasokorotuksen lisäksi indeksitarkistus.